钦定古今图书集成/明伦汇编/氏族典/第264卷 > 王宗播
## 钦定古今图书集成/明伦汇编/氏族典/第264卷 > 王宗播

按《十国春秋》，前蜀王宗播，本姓许，名存，故荆南节度
使成汭将也。汭以存为万州刺史。存不得志，降于高
祖，高祖遣戍蜀，阴使王宗绾察焉。宗绾密言“存忠勇
谦谨，有良将才。”高祖信之，乃更其姓名曰王宗播，与
诸子齿。久之，为前锋将，攻李继密于三泉，破金牛等
四寨，继密败还汉中。宗播遇彊敌，辄以身先之，即有
功，称病不伐，由是得以功名终。子承杰，骄贵僣越，鲜
有伦比。每修书题印章，微有浸渍，辄命改换，书佐苦
之。历任茂州刺史，为蕃人所害。